केही समयपछि एक दिन माला धारी साथीसँग टिचिंग हस्पिटलमा आयोजना गरिएको प्रवचन कार्यक्रममा जाने संयोग मिल्यो । “व्यस्त जीवनमा तनाव व्यवस्थापन “भन्ने विषयमा प्रवचन दिन उपस्थित थिए स्वामी आनन्द अरुण । उर्जावान र तेजस्वी आभाले भरिएका स्वामी अरुणको बोलीमा स्पष्टता र तर्कमा वैज्ञानिकता थियो । मेरो धारणाको धार्मिक फ्रेममा उनको सोच बिचार, हाउभाउ, उठबस, बोली व्यवहार पटक्कै मेल खाएन । मैले कल्पना गरेको धार्मिक मानिस र उनमा आकाश जमिन फरक पाए । म उनको विराट व्यक्तित्वको छोटो समयमै प्रशंशक भए । उनलाई एक पल्ट सुनेपछि मलाई ओशोलाई जान्ने उत्सुकता जागेर आयो । किताबहरू पढ्दै गए, जब मैले “सम्भोग से समाधिके ओर” नामक किताब पढे, मलाई अनौठो अनुभूति भयो । शरीरको ऊर्जालाई कसरी रूपान्तरण गर्न सकिन्छ भनेर वैज्ञानिक विधि दिइएको त्यो पुस्तक एउटा अनुपम प्रस्तुति हो । ओशोप्रति गहिरो सम्मान जागेर आयो र ध्यान गर्ने इच्छा भयो ।
